
ועדת הכספים

7.9.2009


הכנסת השמונה עשרה




נוסח לא מתוקן

מושב ראשון

פרוטוקול 

מישיבת ועדת הכספים

יום שני, י"ח באלול התשס"ט (7 בספטמבר 2009), שעה 12:00

סדר היום:

תקנות הפיקוח על שירותים פיננסיים (ביטוח) (הון עצמי מינימלי הנדרש ממבטח) (תיקון), התשס"ט-2009

נכחו:

חברי הוועדה:

משה גפני – היו"ר

חיים אורון

שי חרמש

אמנון כהן

ציון פיניאן

מירי רגב

מוזמנים:

ידין ענתבי, הממונה על שוק ההון, משרד האוצר

מגי בראום, סגנית הממונה על שוק ההון, מנהלת מחלקת ניהול סיכונים, משרד האוצר

אסף מיזן, אקטואר ראשי, משרד האוצר

משה וינרב, התאחדות חברות ביטוח חיים

מנהל הוועדה:

טמיר כהן

רשמה וערכה:

אהובה שרון – חבר המתרגמים ע"מ

תקנות הפיקוח על שירותים פיננסיים (ביטוח) (הון עצמי מינימלי הנדרש ממבטח) (תיקון), התשס"ט-2009

היו"ר משה גפני:


אני פותח את ישיבת ועדת הכספים בתקנות הפיקוח על שירותים פיננסיים (ביטוח) (הון עצמי מינימלי הנדרש ממבטח) (תיקון), התשס"ט-2009.


קיימנו דיון בנושא של הון עצמי מינימלי הנדרש מחברות הביטוח, ממבטח. לא היינו כל כך שבעי רצון מהעובדה – על אף שסברנו שזה באמת נכון לעשות את זה – שלא היה דיאלוג בין משרד האוצר, אגף שוק ההון, לבין חברות הביטוח. אז קיבלנו החלטה שאנחנו תומכים בתקנות הפיקוח על שירותים פיננסיים ומצביעים בעד, ואני ביקשתי רביזיה. ביקשתי את הרביזיה עבור זה שעדיין לא יישמו את התקנות כדי לאפשר בפרק זמן סביר לבוא בדברים בין חברות הביטוח לבין שוק ההון.


ידין ענתבי וחבריו באגף שוק ההון נעתרו לבקשתנו ובאו בדברים עם חברות הביטוח. הם הגיעו להסכמה. דיבר אתי אתמול זאב אבן-חן – שגם הודה לי על זה שהתהליך היה תהליך כזה שבאמת היה דיאלוג והם מרוצים מהתהליך – ואמר לי שהגיעו להסכמה בה התקנות יהיו באופן כזה כפי שהן נעשו בדיאלוג בין שוק ההון לבין חברות הביטוח. הוא אמר לי שמשה וינרב יופיע כי הוא לא יכול להגיע היום. אני מודה לך אדוני שבאת. 


אני מבקש להצביע על הרביזיה.

אמנון כהן:

אין שינויים?

היו"ר משה גפני:


יש שינויים.

אמנון כהן:

שיאמרו מה השינויים.

היו"ר משה גפני:


כדי לדון, אתה צריך להצביע על הרביזיה.

ה צ ב ע ה

הרביזיה התקבלה פה אחד

עכשיו אנחנו חוזרים לדיון. 

מגי בראום:


ביצענו שלושה שינויים. שינוי אחד נוגע להרכב ההון העצמי כאשר הוספנו גמישות בהרכב ההון העצמי. למעשה הוספנו נדבך נוסף של הכרה בהון שלישוני. התיקון השני נוגע להכרה ביתרת ההפרש המקורי, לאפשרות להכרה ביתרת ההפרש המקורי, עד 35 אחוזים מיתרת ההפרש ובכפוף לכך שהחברה עומדת ביתר דרישות ההון. התיקון השלישי נוגע להבהרה בנוגע לאופן השלמת ההון הנדרש. הייחוס, לעומת איזה הון אני מבצעת את ההשלמה וביחס להון הנדרש הקודם ולא ביחס להון הקיים.  
אלה התיקונים.

היו"ר משה גפני:


אדוני היועץ המשפטי לוועדה.

יועץ משפטי:


זה בסדר. ההערות שהיו לנו הוכנסו ונעשו מול הייעוץ המשפטי והאוצר.

אמנון כהן:

יש לנו התייעצות סיעתית בנושא.

היו"ר משה גפני:


כן, זה בסדר גמור. אני מודה לך ואני מודה לך. 

משה וינרב:


כל מה שאנחנו מבקשים זה להודות לחברי הוועדה, למנהל הוועדה ובעיקר ליושב-ראש הוועדה על שבהשפעתם נפתח הדו-שיח מאז הפגישה הקודמת והגענו לנוסח שאפשר לחיות אתו.

היו"ר משה גפני:


מתברר שעם טריקים פרלמנטריים אפשר לעשות דברים חיוביים.

משה וינרב:


אני לא אמרתי את זה.

היו"ר משה גפני:


למישהו יש הערות לגבי העניין הזה? ידין, אתה רוצה לומר משהו?

אמנון כהן:

אתה לא מתנגד?

ידין ענתבי:

לא. אולי רק ברמה העובדתית. אמרתי את זה גם בפעם הקודמת ואני רואה שזה קצת חוזר על עצמו. סביב התקנות האלה התקיים דיון של כשלוש שנים.

היו"ר משה גפני:


אנחנו מצביעים על אישור התקנות עם התיקונים כפי שנאמרו על ידי  מגי בראום.

ה צ ב ע ה

התקנות אושרו פה אחד

אני מודה לידין ענתבי ולאנשיו. אני מודה לחברות הביטוח. מר וינרב, תמסור את תודתי למנהלי חברות הביטוח. תודה רבה. הישיבה נעולה.

הישיבה ננעלה בשעה 12:10
